Document ID: 32010L0068

ΟΔΗΓΊΑ 2010/68/ΕE ΤΗΣ ΕΠΙΤΡΟΠΉΣ
της 22ας Οκτωβρίου 2010
για την τροποποίηση της οδηγίας 96/98/ΕΚ του Συμβουλίου σχετικά με τον εξοπλισμό πλοίων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑÏΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 96/98/EK του Συμβουλίου, της 20ής Δεκεμβρίου 1996, σχετικά με τον εξοπλισμό πλοίων (1), και ιδίως το άρθρο 17,
Εκτιμώντας τα ακόλουθα:
(1)
Για τους σκοπούς της οδηγίας 96/98/ΕΚ, οι διεθνείς συμβάσεις και τα πρότυπα δοκιμών εφαρμόζονται στην επικαιροποιημένη έκδοσή τους.
(2)
Δεδομένου ότι έχουν τεθεί σε εφαρμογή τροποποιήσεις των διεθνών συμβάσεων και των εφαρμοστέων προτύπων δοκιμών από τις 6 Απριλίου 2009, ημερομηνία τελευταίας τροποποίησης της οδηγίας 96/98/ΕΚ, οι τροποποιήσεις αυτές πρέπει να ενσωματωθούν στην εν λόγω οδηγία για λόγους σαφήνειας.
(3)
Ο Διεθνής Ναυτιλιακός Οργανισμός και οι ευρωπαϊκοί οργανισμοί τυποποίησης έχουν υιοθετήσει πρότυπα, συμπεριλαμβανομένων λεπτομερών προτύπων δοκιμών, για ορισμένα είδη εξοπλισμού τα οποία παρατίθενται στο παράρτημα Α.2 της οδηγίας 96/98/ΕΚ, ή τα οποία, παρά το γεγονός ότι δεν παρατίθενται, θεωρούνται ότι έχουν σχέση με τους σκοπούς της εν λόγω οδηγίας. Ως εκ τούτου, τα εν λόγω είδη εξοπλισμού, πρέπει να περιληφθούν στο παράρτημα Α.1 ή να μεταφερθούν από το παράρτημα Α.2 στο παράρτημα Α.1 ανάλογα με την περίπτωση.
(4)
Συνεπώς, η οδηγία 96/98/ΕΚ θα πρέπει να τροποποιηθεί αναλόγως.
(5)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία (COSS),
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα A της οδηγίας 96/98/ΕΚ αντικαθίσταται από το κείμενο του παραρτήματος της παρούσας οδηγίας.
Άρθρο 2
Στην περίπτωση που ο εξοπλισμός, ο οποίος εμφαίνεται είτε ως «νέο είδος» στη στήλη 1 του παραρτήματος Α.1 είτε έχει μεταφερθεί από το παράρτημα Α.2 στο παράρτημα Α.1, έχει κατασκευασθεί πριν από την ημερομηνία που αναφέρεται στο άρθρο 3 παράγραφος 1 σύμφωνα με τις διαδικασίες για την έγκριση του τύπου που ίσχυαν ήδη πριν από την ημερομηνία αυτή στο έδαφος ενός κράτους μέλους, ο εν λόγω εξοπλισμός μπορεί να διατεθεί στο εμπόριο και να εγκατασταθεί επί κοινοτικού σκάφους κατά τη διάρκεια των δύο ετών που έπονται της εν λόγω ημερομηνίας.
Άρθρο 3
1. Τα κράτη μέλη εκδίδουν και δημοσιεύουν, το αργότερο στις 10 Δεκεμβρίου 2011, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών και της παρούσας οδηγίας.
Εφαρμόζουν τις διατάξεις αυτές από τις 10 Δεκεμβρίου 2011.
Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των κύριων διατάξεων εσωτερικού δικαίου τις οποίες θεσπίζουν στον τομέα που διέπει η παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 22 Οκτωβρίου 2010.

Labels: 7
8
13